Uhliarik, Ivan, minister zdravotníctva SR (2010-08-05):
Ďakujem pekne. Vážená pani premiérka, vážený pán predsedajúci, vážení páni poslanci, dámy a páni, oceňujem a ďakujem za vaše pripomienky a návrhy. Dovolím si naozaj krátky komentár, pretože zdravotníctvo je relatívne špecifická oblasť, ktorá sa ale týka každého z nás, pretože každý z nás je potenciálny pacient. V minulosti bolo často opakované, že zdravotníctvo nie je ani politickou kategóriou a nemal by reflektovať ani politickú situáciu. Skutočne nie je ani pravé, ani ľavé, ani liberálne, ani konzervatívne, ale myslím si, že je lepšie alebo horšie. Vy ako zdravotníci, niektorí z vás alebo poskytovatelia, bývalí poskytovatelia, to viete a predovšetkým z pohľadu spokojnosti občanov je dôležité jeho kvalitu zvyšovať. Chceli by sme sa uchádzať práve na základe tohto programového vyhlásenia vlády, ktoré táto vláda schválila, o to, aby sme sa v kľúčových krokoch vedeli zhodnúť. Tieto kroky, ktoré boli načrtnuté aj v minulom vládnom programe, sú nespochybniteľné, práve preto, že idú nad rámec politických príslušností. Napríklad platba za diagnózu, napríklad pripoistenie individuálne zdravotné pripoistenie. Prípadne iné možnosti alebo iné nástroje, ktoré vedú ku zlepšovaniu kvality zdravotnej starostlivosti bez ohľadu na to, aké percento alebo aká absolútna hodnota pôjde do platby štátu za poistencov štátu. Naším cieľom je skutočne napĺňať ten cieľ, aby sa zvyšoval zdravotný stav obyvateľstva, aby sa spokojnosť so službami zvyšovala, a aby sa zvyšovala ochrana finančná obyvateľov Slovenska. Musíme to urobiť, pretože štatistiky nám hovoria, že Slováci zomierajú skôr, zomierajú mladší, muži v priemere o 7 rokov, ženy v priemere o 5 rokov skôr, ako je priemer európskej pätnástky. Dovoľte mi, konkrétne veľmi krátko, komentovať alebo komentovať niektoré vyhlásenia mojich predrečníkov. Výmenné lístky. Keď sa v roku 2006 zrušili poplatky a neskôr ich výmenné lístky nahradili, ktosi napísal, že pacienti budú namiesto peňazí platiť u lekára svojím časom. Namiesto toho, aby sa zredukovali duplicitné vyšetrenia, po zrušení poplatkov pacientov v ambulanciách naozaj veľakrát len pribudlo. Počet vyšetrení sa neznížil a namiesto toho, aby sa zlepšila výmena informácií medzi zdravotníkmi sme z pacientov spravili poštárov s lístočkami, ktoré sa zvyčajne obmedzujú na pár slov: Prosím o nejaké vyšetrenie. Výmenné lístky vo svojej konkrétnej dnešnej podobe nemajú zmysel a pacienti, aj často lekári, ich vnímajú ako šikanu, prípadne zbytočný administratívny zásah. Veď aj preto bývalá vláda a bývalý pán minister, niektoré odbornosti z tohto nástroja vyňal. Na to, aby sa z výmenných lístkov stal efektívny nástroj, potrebujeme najprv prehodnotiť kompetencie všeobecných lekárov, ale zmena ich úlohy sa nezačína všeobecnými alebo odporúčacími lístkami. Čo sa týka horného limitu pre tých, ktorí to najviac potrebujú, alebo pre tých, ktorí sú v sociálnej sieti, horný limit za platby za lieky sú ochranou pacientov, alebo je ochranou pacientov pred finančnými dopadmi doplatkov v súčasnosti. Ja sa nechcem dotýkať niečoho, čo bolo v minulosti, alebo hodnotiť nejaké štatistické čísla, ale 2009 správa OECD hovorí, že pacienti na Slovensku sú na špici, čo sa týka doplatkov na lieky za posledných 7 rokov. To sú objektívne čísla. Priemerná spoluúčasť v zdravotníctve sa minulý rok vyšplhala v priemere až do 215 eur za rok za osobu. Samozrejme, to nie sú len doplatky za lieky, to sú aj skryté poplatky, o ktorých lekári aj pacienti vedia. Je zrejmé, že týmito doplatkami sú najviac ohrození dôchodcovia, chronicky chorí ľudia, starší ľudia. Zvýšené výdavky nevedia nejakým spôsobom vykompenzovať ako aktívni zamestnanci, pretože kvôli chorobe a kvôli veku si to nemôžu dovoliť a zarábať. Práve týmto ľuďom je určený limit spoluúčasti bez, ak si ho pacient prekročí, ten zvyšok mu, samozrejme, zaplatí poisťovňa. Posledné tri body. Čo sa týka základného balíku. Všetci viete, ste tu zákonodarný orgán, že na základe čl. 40 Ústavy Slovenskej republiky majú občania nárok na bezplatnú zdravotnú starostlivosť v rozsahu stanovenom zákonom. Avšak hranice takto definovanej bezplatnosti sú dnes naozaj nejasné. Na aké výkony máme nárok ako pacienti? Dokedy máme dostať túto zdravotnú starostlivosť? Aký materiál má byť pri operácii použitý? Ako dlho máme čakať? A práve všetci vieme, že táto sivá zóna je v neposlednom rade, môže byť živnou pôdou pre korupciu. Ak chceme zvýšiť bezpečnosť a orientáciu pacientov v systéme, sme povinní im jasne oznámiť, na čo všetko sa ich povinné zdravotné poistenie vzťahuje. Vôbec to ale pritom neznamená obmedzenie zdravotnej starostlivosti, naopak, dobrá definícia zákonného nároku znamená pre poistencov definovanie pripoistenia, čo nakoniec ste mali aj v programovom vyhlásení z roku 2006. Čo sa týka posledných dvoch bodov. Akciové spoločnosti. Akciové spoločnosti prinášajú do zdravotníckych zariadení to, čo v nich ako v príspevkových organizáciách chýba. Nebudem komentovať pána poslanca Chabana, pretože to sú príliš špecifické veci. Ale štandardné pravidlá hospodárenia účtovníctva, externého auditu a zodpovednosti, práve, ktoré prináša akciová spoločnosť, dokumentujú, že nemocnice, ktoré podstúpili transformáciu a boli vlastne transformované v minulom období, tieto dlhy nevykazujú. A tieto vykazujú každoročne opakovaný zisk. A chcem tu naozaj zdôrazniť, že transformácia neznamená zmenu vlastníka, a opakovane sme to hovorili, len zmenu právnej formy. Čiže nemocnice, ako štátne príspevkové organizácie zmenou na štátne akciové spoločnosti, sa zmenia iba na štátne akciové spoločnosti. Táto zmena má za cieľ zlepšiť kvalitu, efektivitu a spokojnosť a my ju podporíme takisto aj tlakom na zvyšovanie transparentnosti verejného obstarávania. Čo sa týka posledného bodu – prerozdelenia. Je to naozaj špecifický bod, ale pokúsim sa vám ho vysvetliť. Prerozdelenie v súčasnej dobe slúži na vyrovnanie odlišných rizík medzi jednotlivými skupinami pacientov. Ako správne povedal môj predrečník, k tomuto kompenzačnému mechanizmu dnes podlieha 95 % predpísaného poistného. V prerozdelení dnes sa rozdeľuje pohlavie, vek a sociálna aktivita. My sme nechceli nejakým spôsobom znížiť, zúžiť toto prerozdelenie, ba naopak, pridať do toho zdravotný stav. Veď každý z vás určite mi dá za pravdu, že zdravotný stav dvadsaťročného muža bez ochorenia, alebo relatívne zdravého, je iný, ako stav dvadsaťročného diabetika, a inak samozrejme na neho sa vykladá aj zdravotná starostlivosť alebo prostriedky. A práve toto sme chceli dať do toho, aby to bolo prísnejšie, aby to bolo spravodlivejšie. Takže tieto kroky nebudem komentovať, vlastne pána poslanca Kalista, a kroky alebo body, ktoré už oni spomenuli, ale chcel by som na záver naozaj sa opýtať, sú tieto kroky, ktoré vychádzajú, ktoré boli popísané veľakrát aj v minulom vyhlásení vlády, sú dobré pre pravicu alebo ľavicu? Sú dobré pre konzervatívnu alebo liberálnu stranu tohto zákonodarného zboru? Predovšetkým si myslím, že sú dobré pre pacienta. Myslím si, že sú dobré pre slovenského lekára, slovenského zdravotníka aj občanov, pretože len zdravý občan môže generovať ekonomickú prosperitu Slovenska. Ďakujem pekne. (Potlesk.)